ทยอยปรับราคาแอลพีจีไม่กดดันเงินเฟ้อเพิ่ม
ทีดีอาร์ไอ-ธปท. ประสานเสียงรัฐบาลทยอยปรับราคาแอลพีจีใน 2 ปี ไม่กดดันเงินเฟ้อเพิ่มจนน่าห่วง
26 พ.ย. 2555

ทีดีอาร์ไอ-ธปท. ประสานเสียงรัฐบาลทยอยปรับราคาแอลพีจีใน 2 ปี ไม่กดดันเงินเฟ้อเพิ่มจนน่าห่วง 
นายสมชัย จิตสุชน ผู้อำนวยการวิจัย สถาบันวิจัยเพื่อการพัฒนาประเทศไทย(ทีดีอาร์ไอ) กล่าวว่า แนวนโยบายในการทยอยปรับขึ้นราคาก๊าซหุงต้ม(แอลพีจี) จากราคาปัจจุบันที่ 18 บาท/ก.ก. เพิ่มเป็น 36 บาท/ก.ก.ภายใน 2 ปี เพื่อให้ราคาแอลพีจีใกล้เคียงกับราคาที่แท้จริงของรัฐบาลนั้น เป็นเรื่องที่น่าสนับสนุน เป็นเรื่องที่ดีรัฐบาลควรทำ เพราะเรื่องปรับราคาก๊าซควรทำมาตั้งนานแล้ว แต่ติดที่การเมืองไม่กล้าทำ ส่วนแรงกดดันเงินเฟ้อจากการปรับขึ้นราคาแอลพีจีก็ไม่น่าจะเป็นประเด็นที่ต้องกังวลมากนัก คิดว่าเงินเฟ้อยังน่าจะอยู่ในกรอบที่ดูแลได้
“ผมว่าถ้ารัฐบาลจะทยอยปรับขึ้นราคาแอลพีจีจริงๆ ถือเป็นเรื่องที่ดี ผมเห็นด้วย มันควรจะปรับขึ้นตั้งนานแล้ว ถ้าการเมืองทำได้ ก็ควรปรับ ส่วนผลกระทบต่อเงินเฟ้อคงมี แต่คงไม่มากนัก เพราะเป็นการทยอยทำ ส่วนการขึ้นราคาจะเป็นแรงกดดันต่อการดำเนินนโยบายการเงินหรือไม่ เพราะการขึ้นราคาไปทำให้เงินเฟ้อเปลี่ยนทิศทางนั้น ผมคิดว่าคงไม่กระทบหรือเป็นแรงกดดันมากนัก เงินเฟ้อไม่น่าเปลี่ยนทิศทางมาก” นายสมชัยกล่าว
ด้านนายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า คาดว่าการนโยบายการทยอยปรับขึ้นราคาแอลพีจีของรัฐบาลภายใน 2 ปีจะไม่กระทบกรอบเงินเฟ้อเป้าหมายของปีหน้า เพราะราคาพลังงานไม่ได้กระทบเงินเฟ้อพื้นฐานโดยตรง เนื่องจากทั้งคลังและธปท.ยังเห็นควรให้ใช้เงินเฟ้อพื้นฐานเป็นกรอบเป้าหมายเช่นเดิม เพราะเห็นว่าการจัดทำนโยบายด้านโครงสร้างราคาพลังงานของรัฐบาลยังไม่เรียบร้อย และเรื่องนี้ถือเป็นอีกเหตุผลหนึ่งที่เลื่อนการนำเงินเฟ้อทั่วไปมาเป็นกรอบเป้าหมายเงินเฟ้อ